Nuuskommentaar: Het ons niks geleer, aanbeweeg oor rassisme?Argieffoto (Foto: maxlkt, Pixabay) Twee nuusitems spring vanoggend in die oog. In die een word Julius Malema aangehaal dat hy die naweek tydens ’n toespraak gesê het die meeste Indiërs is rassiste. In nog ’n berig word vermeld dat ’n vrou van ’n Kulula-vlug verwyder is nadat sy glo die k-woord in ’n selfoongesprek met ’n kennis gebruik het, verwysende na die vlieënier. Op sosiale media, waar baie deelnemers na spore van ewehandige regsoptrede soek, word vuur gespoeg. Kort tevore het die NWU-rektor eerder ’n storm aangeblaas as gekalmeer toe hy sy optrede teen die bekende kommentator, Theo Venter, probeer verduidelik het. Prof. Dan Kgwadi sê dit is onsensitief om die stelsel van apartheid of enigiets wat met apartheid verband hou, te vergelyk met dít wat tans in die demokrasie gebeur. Kgwadi mag dit dalk nie so bedoel het nie, maar soos dit in die media staan meen hy selfs die slegste appel moet beter wees as selfs die beste van ’n ander bedeling. Zuma mag dus by verstek nie met byvoorbeeld dr. DF Malan vergelyk word nie, en Zuma kom die tweede beste daarvan af. Verskeie kenners wat op die insident gereageer het, ook swart mense, sê hulle kan niks rassisties in Venter se woorde vind nie. Lees gerus Jacob Rooi se omvattende artikel hieroor, wat ook prof. Jonathan Janse se beskouing oor spraak- en akademiese vryheid omvat. Met die eerste raaksien van die Kulula- en Malema-berig is die impulsiewe reaksie dat seker al wat mense gaan laat afsien van hul kleinburgerlike rassistiese optrede is om hulle bykomend van onnoselheid aan te kla. Dit is soos die vrot appel onder ’n groep verantwoordelike landbouers, wat sleg met sy plaaswerkers werk. Terwyl die ander, en hul landbou-organisasies hard werk om gesindhede tussen boer en werker te normaliseer, kan een vrot appel die proses verongeluk en ’n plaasaanval genereer. Die omvang van die ysberg onder die see is egter veel groter as wat dié enkele insidente te kenne gee. Daar rus ’n groot verantwoordelikheid op die owerheid om homself te weerhou van optredes en houdings wat rassisme sal aanblaas. Grondonteiening sonder vergoeding tel hieronder. Dit moet in gedagte gehou word dat daar ’n hele ruk ’n pynlike nasleep gaan wees van die Zuma-era. Zuma, wat tydens ’n spesiale veldtog teen rassisme, na wit mense in Suid-Afrika as “white supremacists” verwys het, wat wit mense volgens die bewoording voor die voet as gronddiewe uitgemaak het, wat met ’n swaard van kriminele vervolging oor sy kop loop, maar by verstek nie met die swakstes van die swak presidente die afgelope eeu vergelyk mag word nie – dit dra net by tot ’n klimaat waar mense hul frustrasies lomp sal bly oordra. Volgens ’n rubriek van Tim du Plessis die naweek gaan pres. Cyril Ramaphosa oor die volgende tien dae twee rondtes van gesprekvoering hou met ’n wye spektrum Afrikaanssprekendes. Daar was met die onlangse toespraak van die president voor die Afrikanerbond se hoofraad, tydens die organisasie se eeufeesviering, ’n byna ongehoorde negatiewe reaksie van lesers. Die aanvalle was nie net teen die president en die ANC gemik nie, maar ook die AB. Mag die nuwe reeks samesprekings beter afloop en mag dit verder vorder as ’n paar vrolike foto’s van ’n president, ’n tjop en ’n bekende Afrikaner.